
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595



РЕШЕНИЕ
№ РС-3017-21-052

	Днес, 16.06.2021 г., Комисията за противодействие на корупцията и за отнемане на незаконно придобито имущество /КПКОНПИ/, в състав:

Председател: Сотир Цацаров
Заместник – председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

У С Т А Н О В И:

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ), образувано въз основа на Решение за образуване на производство за конфликт на интереси № КИ-037/01.03.2021 г. на Комисия за противодействие на корупцията и за отнемане на незаконно придобитото имущество (КПКОНПИ) по сигнал с рег. № ЦУ01/3017/12.05.2021 г.
Сигналът е подаден против Генади Събков – кмет на Община М.
По същество, в сигнала се твърди, че Генади Събков, в качеството си на кмет на Община М. за мандат 2011 – 2019 г. е отдал под наем общински имоти на синът си Н. Г. С., в качеството му на земеделски производител, за което същият е получавал средства от фондове, принадлежащи на Европейския съюз или предоставени от Европейския съюз на българската държава, с които се съфинансират проекти по различни Европейки програми на Държавен фонд „Земеделие“.
От председателя на ПК по предотвратяване и установяване на конфликт на интереси при Общински съвет М. са изискани и представени следните доказателства: Решение № 256-МИ М. от 02.22.2015 г. за избор на кмет на община, клетвен лист от 09.11.2015 г. на Генади Събков и писмо с изх.№ 6100-60-001/12.03.3021 г. на Община М., Заповед № 301/06.06.2012 г. на кмета на Община М., договор за наем на общинска земеделска земя № 294/21.06.2012 г., Заповед № 80/03.02.2016 г. на кмета на Община М., Протокол от 23.02.2016 г. на комисия по Заповед № 80/03.02.2016 г. уведомление с изх.№ 94-Н-104/25.03.2016 г. ведно с обратна разписка за доставка на известие R № 14/25.03.2016 г. От директора на Областна Дирекция „Земеделие“ – В. е изискана и представена справка за извършени директни плащания от ДФ „Земеделие“ за периода от 01.01.2015 г. до 12.11.2019 г. по отношение на Н. Г. С.. Служебно е извършена справка в Регистър НБД „Население“, Регистър БУЛСТАТ, в Имотен регистър на Агенция по вписванията и в Регистър на трудовите договори на НОИ.

От събраните в хода на административното производство доказателства Комисията установи следното от фактическа страна:

Сигналът е подаден от орган на съдебната власт.
Генади Събков е избран за кмет на Община М. за мандат 2015 г. – 2019 г. и е положил клетва на 09.11.2015 г.
От извършената справка в НБД „Население“ се установява, че Генади Събков е баща на Н. Г. С. с ЕГН **********. От извършената справка в Регистър БУЛСТАТ се установява, че Н. Г. С. е регистриран земеделски производител.
Със Заповед № 301/06.06.2012 г. на основание чл. 44, ал. 2 от ЗМСМА, чл. 15, ал. 3 от Наредбата РПУРОБИ и резултатите от проведен търг с явно наддаване на 05.06.2012 г., кметът на Община М. И. А. Ц. определя Н. Г. С. за спечелил търга за отдаване под наем на имоти – публична общинска собственост в землището на с.Ц., община М., представляващи имот № 010911 – пасище, мера в местност „Радина кория“ в землището на с.Ц. от 44, 995 дка с годишен наем от 270 лв. и на имот № 000106 – пасище, мера в местност „Средна падина“ в землището на с.Ц. от 262, 559 дка с годишен наем от 1580 лв. С Договор за наем на общинска земя № 294/21.06.2012 г., сключен между И. А. Ц., в качеството му на кмет на Община М. и Н. Г. С., в качеството му на наемател са предоставени за ползване имоти публична бащинска собственост в землището на с.Ц., община М.: № 010911- пасище, мера в местност „Радина кория“ и № 000106 – пасище, мера в местност „Средна падина“ в землището на с.Ц. за срок от пет години и наемна цена, в общ размер на 1 850,00 лв.
Със Заповед № 80/03.02.2016 г. на основание чл. 44, ал. 2 от ЗМСМА във връзка с чл. 37и, ал. 6 от ЗСПЗЗ и чл. 37м, ал. 1 от ЗСПЗЗ Генади  Събков, в качеството си на кмет на Община М. назначава комисия за определяне на пасища, мери и ливади от общинския поземлен фонд и за извършване на проверки за сключените договори за наем на пасища, мери и ливади от общинския поземлен фонд преди 24.02.2015 г.
С Протокол от 23.02.2016 г., на основание чл. 37м, ал. 1 от ЗСПЗЗ във връзка с изискванията на чл. 37и, ал. 4 от ЗСПЗЗ комисията назначена със Заповед № 80/03.02.2016 г. е извършила проверка на договори на ползватели на пасища, мери и ливади от общинския поземлен фонд на Община М., при което по отношение на Договор № 294/21.06.2012 г., сключен с Н. Г. С. е установено, че след извършена проверка в интернет страницата на БАБХ – „Справка по чл. 37м от ЗСПЗЗ по категории животни“ не е установено регистриран животновъден обект от страна на Н. Г. С., поради което договорът не е приведен в съответствие с изискванията на закона и ще бъдат предприети действия за неговото прекратяване.
С уведомление за едностранно прекратяване на Договор № 294/21.06.2012 г. за отдаване под наем на общински пасища, мери с изх.№ 94-Н-104/25.03.2016 г. Генади Събков, в качеството си на кмет на Община М. уведомява Н. Г. С. за прекратяване на договора, считано от 23.02.2016 г. поради неспазване изискванията на чл. 37и, ал. 1 и 4 от ЗСПЗЗ.
От извършената справка в Имотен регистър на Агенция по вписванията се установява, че на 12.04.2016 г. е вписано заличаване на договора за наем, сключен между Община М. и Н. Г. С., за поземлен имот, парцел 000106, с площ от 262,559 дка., м. „Средна падина“, община М., с. Ц. и поземлен имот, парцел 0010911, с площ от 44,995 дка., м. „Радина кория“, община М., с. Ц..
С писмо с изх.№ 6100-60-001/12.03.3021 г. на Община М. (вх.№ ЦУ01-5401/17.03.2021 г. на КПКОНПИ) И. А., в качеството си на кмет на Община М. удостоверява, че за периода от 01.03.2018 г. до 04.11.2019 г.  между Община М. и Н. Г. С. няма сключени договори за отдаване под наем на общински имоти. С писмо с изх.№ 6100-81-001/19.04.3021 г. на Община М. (вх.№ ЦУ01-8104/21.04.2021 г. на КПКОНПИ) И. А., в качеството си на кмет на Община М. удостоверява, че за периода от 09.11.2015 г. до 12.11.2019 г. между Община М. и Н. Г. С. няма сключени договори, като за същия период Генади Събков в качеството му на кмет на Община М. е издал Заповед № 80/03.02.2016 г. и е изпратено уведомление до Н. Г. С. за прекратяване на договор № 294 от 21.06.2012 г. за отдаване под наем на общински пасища, мери. С писмо изх.№ 07-1800/2699/13.05.2021 г. на ДФ „Земеделие“ (вх.№ ЦУ01-596461/18.05.2021 г. на КПКОНПИ) е представена справка за извършени директни плащания от ДФ „Земеделие“, видно от която за периода от 27.01.2015 г. до 29.06.2019 г.  на Н. Г. С. е изплатена сума в общ размер на 28 733,85 лв.

При така установената фактическа обстановка Комисията стигна до следните правни изводи:

Сигналът е подаден от лице, идентифицирано по реда на чл. 48, ал. 1 от ЗПКОНПИ.
За да е осъществен конфликт на интереси по смисъла на чл. 52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
	Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Генади Събков в качеството си на кмет на Община М. за мандат 2015 – 2019 г., е лице, заемащо висша публична длъжност по смисъла на чл. 6, ал. 1, т. 32 от ЗПКОНПИ. С оглед горното КПКОНПИ е компетентна да разгледа подадения сигнал.
Генади Събков е свързано лице по смисъла на § 1, т. 15, б.“а“ от ДР на ЗПКОНПИ със сина си Н. Г. С..
Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на § 1, т. 15, б.“а“ от ДР на ЗПКОНПИ, предопределен от възможността за реализиране на материална или нематериална облага, както и възможност този интерес да повлияе върху безпристрастното и обективно изпълнение на правомощията по служба на лицето, заемащо висша публична длъжност. Конфликтът на интереси предполага упражнени правомощия по служба от лицето, заемало публична, съответно висша публична длъжност и наличието на частен интерес - личен или на свързано лице по смисъла на § 1, т. 15, б.“а“ от ДР на ЗПКОНПИ, както и съпътстващата го облага, като тези обстоятелства трябва да бъдат установени по несъмнен начин към момента на извършване на преценката за извършено нарушение на разпоредбите на Глава VIII, Раздел II от ЗПКОНПИ.
Съгласно разпоредбата на чл. 44, ал. 1, т. 1 и т. 2 от Закона за местното самоуправление и местната администрация (ЗМСМА), кметът ръководи цялата изпълнителна дейност на общината, насочва и координира дейността на специализираните изпълнителни органи.
Съгласно § 15, ал. 1 от Преходни и Заключителни разпоредби към Закона за изменение и допълнение на Закона за собствеността и ползването на земеделските земи (обн. – ДВ бр.61 от 2015 г.) ползвателите, сключили договори за наем или аренда на пасища, мери и ливади от държавния и общинския поземлен фонд преди 24 февруари 2015 г., са длъжни в срок до 1 февруари 2016 г. да приведат договорите в съответствие с изискванията на чл. 37и, ал. 1 и 4. Разпоредбата на чл. 37и, ал. 1 от ЗСПЗЗ, предвижда че пасищата, мерите и ливадите от държавния и общинския поземлен фонд се отдават под наем или аренда по реда на чл. 24а, ал. 2 на собственици или ползватели на животновъдни обекти с пасищни селскостопански животни, регистрирани в Интегрираната информационна система на БАБХ, съобразно броя и вида на регистрираните животни, по цена, определена по пазарен механизъм, ал. 4 регламентира, че пасищата, мерите и ливадите се разпределят между правоимащите, които имат регистрирани животновъдни обекти в съответното землище, съобразно броя и вида на регистрираните пасищни селскостопански животни, в зависимост от притежаваните или ползвани на правно основание пасища, мери и ливади, но не повече от 15 дка за 1 животинска единица в имоти от първа до седма категория и/или до 30 дка за 1 животинска единица в имоти от осма до десета категория.
Съгласно чл. 37м, ал. 1 от ЗСПЗЗ кметът на община, съответно директорът на областна дирекция "Земеделие", ежегодно извършва проверки за спазване на условията по чл. 37и, ал. 4, 7 и 9 по сключените договори за наем или аренда на пасища, мери и ливади от държавния и общинския поземлен фонд. Спазването на условията по ал. 1 се установява въз основа на изготвена и предоставена от БАБХ официална справка за всички регистрирани към 1 февруари на текущата година в Интегрираната информационна система на БАБХ: животновъдни обекти, собственици или ползватели на регистрирани животновъдни обекти, пасищни селскостопански животни в животновъдните обекти. Съгласно ал. 4, т. 2 когато при извършването на проверките се установи, че в животновъдния обект няма регистрирани пасищни селскостопански животни, договорите за наем или аренда се прекратяват от кмета на общината, съответно директора на областната дирекция "Земеделие", а съгласно ал. 5 договорите за наем или аренда по ал. 1 не се смятат за правно основание съгласно чл. 41, ал. 1 от Закона за подпомагане на земеделските производители, когато при извършване на проверките се установи, че са налице основания за прекратяването им.
В резултат на извършената проверка за сключените договори за наем на пасища, мери и ливади от общинския поземлен фонд на Община М. преди 24.02.2015 г. от комисия назначена със Заповед № 80/03.02.2016 г. на кмета на Община М. и в изпълнение на правомощията си произтичащи от разпоредбата на 44, ал. 1, т. 2 от ЗМСМА във връзка с чл. 37и, ал. 1 от ЗСПЗЗ Генади Събков, в качеството си на кмет на Община М. с уведомление от 25.03.2016 г. за едностранно прекратяване на Договор № 294/21.06.2012 г. за отдаване под наем на общински пасища, мери, е прекратил сключения с Н. Г. С. договор, поради неспазване изискванията на чл. 37и, ал. 1 от ЗСПЗЗ, считано от 23.02.2016 г. - обстоятелство вписано в Агенция по вписванията на 12.04.2016 г.
Видно от писма с изх.№ 6100-60-001/12.03.3021 г. на Община М. (вх.№ ЦУ01-5401/17.03.2021 г. на КПКОНПИ) и изх.№ 6100-81-001/19.04.3021 г. на Община М. (вх.№ ЦУ01-8104/21.04.2021 г. на КПКОНПИ) се установява, че за периода от 09.11.2015 г. до 12.11.2019 г. между Община М. и Н. Г. С. няма сключени договори, като за същия период Генади Събков в качеството му на кмет на Община М.  е издал Заповед № 80/03.02.2016 г. и е изпратено уведомление от 25.03.2016 г. до Н. Г. С. за прекратяване на договор № 294 от 21.06.2012 г. за отдаване под наем на общински пасища, мери.
Горното обстоятелства налагат извода, че Генади Събков, в качеството му на кмет на Община М. и лице, заемащо висша публична длъжност по смисъла на чл. 6, ал. 1, т. 32 от ЗПКОНПИ е упражнил правомощия по служба при издаването на Заповед № 80/03.02.2016 г. за назначаване на комисия за определяне на пасища, мери и ливади от общинския поземлен фонд и за извършване на проверки за сключените договори за наем на пасища, мери и ливади от общинския поземлен фонд преди 24.02.2015 г. и на уведомление с изх.№ 94-Н-104/25.03.2016 г. за едностранно прекратяване на Договор № 294/21.06.2012 г. за отдаване под наем на общински пасища до свързаното с него лице по смисъла на § 1, т. 15, б.“а“ от ДР на ЗПКОНПИ – Н. Г. С., поради неспазване изискванията на чл. 37и, ал. 1 и 4 от ЗСПЗЗ, считано от 23.02.2016 г.
Упражненото правомощие от страна на Генади Събков, в качеството му на кмет на Община М. при издаването на Заповед № 80/03.02.2016 г. за назначаване на комисия за извършване на проверки за сключените договори за наем на пасища, мери и ливади от общинския поземлен фонд преди 24.02.2015 г., не е в негов личен интерес, както и в интерес на свързаното с него лице – Н. Г. С.. Това е така, тъй като заповедта е свързана с провеждане на определена процедура за проверка на сключени договори за наем на пасища, мери и ливади от общинския поземлен фонд преди 24.02.2015 г., не касае конкретно лице и с нейното издаване не възниква облага за Събков или за свързано с него лице.
Упражнените правомощия от страна на Генади Събков, в качеството му на кмет на Община М., при издаване на уведомление с изх.№ 94-Н-104/25.03.2016 г. за едностранно прекратяване на Договор № 294/21.06.2012 г., също не е в негов личен интерес, както и в интерес на свързаното с него лице – Н. Г. С.. Това е така, тъй като същото е издадено на основание установено от комисията обстоятелство, свързано с непревеждане на сключения договор за наем на общинска земя в съответствие с изискванията на чл. 37и, ал. 1 от ЗСПЗЗ от страна на наемателя, и има за цел едностранно прекратяване на Договор № 294/21.06.2012 г. със свързаното лице, като по този начин се прекратява правото на ползване на предоставената под наем общинска земя и правото на директни плащания от ДФ „Земеделие“ по отношение на земеделския производител – Н. Г. С..
Предвид изложеното, се налага извода, че при издаването на Заповед № 80/03.02.2016 г. и на уведомление с изх.№ 94-Н-104/25.03.2016 г. за едностранно прекратяване на Договор № 294/21.06.2012 г. са налице два от елементите на състава на конфликт на интереси по чл. 52 от ЗПКОНПИ, а именно: лице, заемащо висша публична длъжност и упражнени от него правомощия по служба. Липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на правомощията  по служба от страна на Генади Събков. Липсата на частен интерес на лицето, заемащо висша публична длъжност или на свързаното с него лице по смисъла на по § 1, т. 15, б.“а“ от ДР на ЗПКОНПИ при упражняването на правомощията или задълженията му по служба по конкретен повод, изключва наличието на нарушение на разпоредбите на Глава VIII, Раздел II от ЗПКОНПИ от страна на Генади Събков, в качеството му на лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, при издаването на Заповед № 80/03.02.2016 г. и на уведомление с изх.№ 94-Н-104/25.03.2016 г. за едностранно прекратяване на Договор № 294/21.06.2012 г.
Предвид гореизложеното, Комисията за противодействие на корупцията и отнемане на незаконно придобито имущество, на основание чл. 74, ал. 1 и ал. 2 от ЗПКОНПИ,

РЕШИ:

НЕ УСТАНОВЯВА конфликт на интереси по отношение на Генади Събков с ЕГН **********, кмет на Община М. и лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка с издаването на Заповед № 80/03.02.2016 г. и на уведомление с изх.№ 94-Н-104/25.03.2016 г. за едностранно прекратяване на Договор № 294/21.06.2012 г., поради липса на частен интерес, негов или на свързано с него лице по смисъла на § 1, т. 15, б.“а“ от ДР на ЗПКОНПИ.
Препис от решението да се изпрати на Окръжна прокуратура В., с оглед преценка за реализиране на правомощията й по чл. 76, ал. 2 от ЗПКОНПИ.
Препис от решението да се изпрати на Генади Събков, на основание чл.75, т. 1 от ЗПКОНПИ.




	КОМИСИЯ:

			ПРЕДСЕДАТЕЛ:…………….…….……….……/СОТИР ЦАЦАРОВ/
	
ЗАМЕСТНИК-ПРЕДСЕДАТЕЛ:………………/АНТОН СЛАВЧЕВ/

ЧЛЕН:………………………………..…...../АНТОАНЕТА ЦОНКОВА/

ЧЛЕН:………………………………………..…...../ПЛАМЕН ЙОЦОВ/

ЧЛЕН:…………………………………….……..../СИЛВИЯ КЪДРЕВА/

